रिसाइकलिंग से लगाव नए बिजनेस अवसर बढ़ा सकता है
सिर्फ एक बार मेरे नाना-नानी बाजार से फिल्टर कॉफी पाउडर लाए थे, जब अमेरिका में रहने वाले अंकल के पोते-पोतियों ने ग्राइंडिंग मशीन में ये सोचकर पानी डाल दिया था कि ये कोई आधुनिक कॉफी डिस्पेंसिंग मशीन है। N. Raghuraman's column - Passion for recycling can lead to new business opportunities
सिर्फ एक बार मेरे नाना-नानी बाजार से फिल्टर कॉफी पाउडर लाए थे, जब अमेरिका में रहने वाले अंकल के पोते-पोतियों ने ग्राइंडिंग मशीन में ये सोचकर पानी डाल दिया था कि ये कोई आधुनिक कॉफी डिस्पेंसिंग मशीन है। जिस पीढ़ी ने सिर्फ स्टारबक्स-सीसीडी जैसे स्टोर्स ही देखे थे, उन्हें ये तक नहीं पता था कि ताजे कॉफी बीन्स पीसने के लिए कॉफी ग्राइंडिंग मशीन भी होती है और नाना-नानी के घर पर है। उसे दूसरे कस्बे से सुधरवाने में मुझे तीन दिन लग गए थे।
उस काम को मैंने आगे आकर किया क्योंकि मैं जानता था कि थोड़ी खुशी देने वाले बर्तनों और छोटी मशीनों से नाना-नानी को कितना लगाव था। जब मैं बच्चा था, तब ऐसी ही गलती कर दी थी और उसकी भारी कीमत चुकाई थी। मुझसे उनकी जेब घड़ी का ऊपर का कांच टूट गया था।
आमतौर पर जेब घड़ी एक चेन से जुड़ी होती है, जिससे इसे वेस्टकोट, लैपल या बेल्ट पर बांध सकते हैं, ताकि ढक्कन खोलते समय यह गिरने से बच जाए। इसमें एक के ऊपर एक दो नॉब होते थे, इसमें एक को आराम से दबाया जाता था, जिससे घड़ी के डायल पर ढंका कांच का कवर खुल जाता था।
नॉब दबाते समय घड़ी हाथ से छूट गई थी और कांच टूट गया था। नाना को इसे ठीक कराने में करीब एक महीना लग गया था। और वह मुझसे कई दिनों तक खफा रहे। उनके निधन तक वही घड़ी उनके पास थी, हालांकि उनके सारे बच्चे रईस थे और उन्हें आधुनिक घड़ी देने के लिए तैयार थे।
इसी तरह मेरे पिता के पास एक ही एचएमटी घड़ी थी, जिसमें वह रोज सुबह 5.40 पर चाबी भरा करते थे। जब मैं उनसे पूछता कि इसमें चाबी भरने के समय को लेकर आप इतने पाबंद क्यों हैं, तो वह मुझे डांटकर कहते, ‘ऐसे बचकाने सवाल मत पूछा करो। यह ऐसी है और ऐसी ही रहेगी।’
इसी तरह घी का जार, तेल की टंकी, दूध उबालने की पतीली, रोटी बनाने वाला मार्बल का पत्थर, ये सब दशकों तक हमारे ज्यादातर रिश्तेदारों के यहां वैसे ही रहे क्योंकि उनसे अनकहा जुड़ाव हो गया था। इसलिए उनके बीच ‘यूज़ एंड थ्रो’ जैसे वाक्य कभी सुने ही नहीं गए। ये तमाम चीजें मुझे तब याद आ गईं, जब इस बुधवार को पढ़ा कि कैसे दुनिया पर पहले की तुलना में अब ज्यादा सस्टेनेबल होने का दबाव है।
इंवेस्टमेंट बैंकिंग फर्म एवेंडस केपिटल का कहना है कि रिसाइकलिंग, फिर चाहे प्लास्टिक की हो या बैटरी की, इससे भारत के लिए 2030 तक 20 अरब डॉलर का अवसर है। रिपोर्ट में स्पष्ट रूप से उन छोटे रसोई उपकरणों पर प्रकाश नहीं डाला गया जिनका ऊपर जिक्र है, लेकिन ई-कचरे की बात की गई है, जो कि धीरे-धीरे हर घर में जमा हो रहा है।
आज हर घर में तार, चार्जर, खराब इलेक्ट्रॉनिक आइटम जैसे हेयर ड्रायर से लेकर शेवर्स होंगे, जिससे कार्टन भर जाएगा। आज के घरों की रसोई गैजेट्स से भरी हैं, इनमें साधारण से वॉटर हीटर से लेकर फ्रायर, मिक्सर, आटा गूंधने की मशीन, तेल निकालने की मशीनें हैं, इनमें कुछ काम करती हैं, कुछ नहीं। और सहूलियत देने वाले ये उपकरण दुर्भाग्य से पांच साल से भी कम चलते हैं।
यहीं से अगली पीढ़ी बिजनेस शुरू करेगी। चूंकि भारतीय गैजेट्स को फेंकने में कम रुचि रखते हैं, खासतौर पर ग्रामीण भारत में, ऐसे में यह अच्छा रिसाइकलिंग बिजनेस हो सकता है, जिससे धरती के ताजे रिसोर्स को इस्तेमाल करने के बजाय सर्कुलर इकोनॉमी को बल मिलेगा।
फंडा यह है कि आधुनिकता के नाम पर, रिसाइकलिंग की हमारी प्रवृत्ति से समझौता नहीं करेंगे, तो सर्कुलर इकोनॉमी को बढ़ावा मिलेगा।